Genåbningen af Rubjerg Knude Fyr kan ses direkte på både TV2 Nord Salto, tv2nord.dk og på TV2 Nords facebookside. Sendingen begynder kl. 16.10, og her følger vi begivenhederne ved Rubjerg Knude Fyr. Indvielsesfesten byder på officielle taler fra Hjørring Kommunes borgmester Arne Boelt, skovrider Jesper Blom Hansen fra Naturstyrelsen og murermester Kjeld Pedersen, som har stået for den store flytning af fyret. Eftermiddagens program byder også på sang og dans. Her er der uropførsel af sangen Godt Flyttet, som er skrevet specielt til lejligheden. Den synges af Lars Jakobsen fra Lønstrup, og fra toppen af fyret synger Inger Lauritzens barnebarn Mathilde Groth sin bedstemors fiskersange. Festarrangementet byder også på et spektakulært show med den italienske dansegruppe Eventi Verticali. Her vil dansere danse lodret op og ned ad det 23 meter høje fyrs mure.
I eftermiddag er der stor indvielsesfest ved Rubjerg Knude Fyr. Festlighederne kan følges direkte. TV2 Nord livestreamer fra det store arrangement fra kl. 16.10.